Diari Oficial de la Generalitat Valenciana


Sumari del DOGV 3798, del 21-07-2000 (2000/6034)

DECRET 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació.
--------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/07/18/111/dof/vci/html**

### Dades del document

Número de DOGV
:   3798

Data del DOGV
:   21-07-2000

Secció del DOGV
:   I. DISPOSICIONS GENERALS

Número del document
:   2000/6034


Data del document
:   18-07-2000

Organisme emissor
:   Conselleria de Cultura i Educació

Tipus de document
:   Decret

Anàlisi jurídica

 Descriptors 

:   * Conselleria Cultura i Educació
    * legislació
    * administració regional
    * reglament intern

DECRET 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació. [2000/M6034]
  
El Decret 65/2000, de 22 de maig, del Govern Valencià, fixa el nombre i denominació de les conselleries, entre les quals es troba la Conselleria de Cultura i Educació.
  
D'altra banda, el Decret 7/2000, de 22 de maig, del president de la Generalitat Valenciana, atribuïx a la Conselleria de Cultura i Educació les competències relatives a educació, política lingüística, promoció cultural, patrimoni artístic i esports, i en la disposició addicional establix que les conselleries afectades adoptaran les mesures necessàries per a fer efectiva l'assignació de competències contingudes en el mencionat decret.
  
Pel present reglament es procedix, en conseqüència, a fixar l'estructura orgànica i funcional del dit departament del Govern Valencià, determinant els centres directius que el componen, les funcions que respectivament se'ls atribuïxen i les unitats administratives de rang superior que s'enquadren en cada un d'aquells.
  
Segons l'article 103 de la Constitució espanyola, l'administració pública ha d'actuar d'acord amb els principis d'eficàcia, jerarquia, descentralització, desconcentració i coordinació. Principis que, junt amb el d'unitat d'acció i el d'especialització de funcions, han inspirat l'elaboració del present reglament.
  
En virtut d'això, a proposta del conseller de Cultura i Educació, i després de la deliberació del Govern Valencià en la reunió del dia 18 de juliol de 2000,
  
DECRETE
  
TÍTOL I
  
Disposicions generals
  
Article 1
  
1. La Conselleria de Cultura i Educació és el departament del Govern Valencià al qual correspon exercir les competències relatives a l'educació en tots els nivells, política lingüística, promoció cultural, patrimoni artístic i esports.
  
2. La citada conselleria és el departament titular de l'administració educativa, cultural i esportiva de la Generalitat Valenciana, al qual, sota l'autoritat superior del Govern Valencià, correspon dirigir, impulsar i executar l'acció política i administrativa en les matèries de la seua competència.
  
3. Territorialment, la conselleria s'organitza en servicis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.
  
Article 2
  
1. Sota l'autoritat del conseller o consellera, el nivell directiu de la Conselleria de Cultura i Educació està integrat pels següents centres directius:
  
1.1 La Subsecretaria.
  
1.2 La Secretaria General.
  
1.3 Les direccions generals.
  
2. Les direccions generals del departament són:
  
2.1 Direcció General de Règim Econòmic.
  
2.2 Direcció General de Personal.
  
2.3 Direcció General de Centres Docents.
  
2.4 Direcció General d'Ordenació i Innovació Educativa i Política Lingüística.
  
2.5 Direcció General d'Ensenyaments Universitaris.
  
2.6 Direcció General de Promoció Cultural i Patrimoni Artístic.
  
2.7 Direcció General del Llibre, Arxius i Biblioteques.
  
2.8 Direcció General de l'Esport.
  
Article 3
  
1. El Consell de Direcció és l'òrgan col·legiat d'assessorament i assistència al conseller o consellera en l'elaboració, coordinació i execució del programa d'actuacions del departament. Sota la presidència del o de la titular de la conselleria, el Consell de Direcció està integrat pels titulars de la Subsecretaria, la Secretaria General, les direccions generals i el director o directora del Gabinet del conseller, que exercirà la secretaria del dit consell.
  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller o consellera ho estime convenient.
  
3. El Consell de Direcció pot reunir-se en ple o en comissions. Es podran constituir totes les comissions que acorde el o la titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.
  
4. Igualment, el conseller o consellera pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.
  
Article 4
  
1. En els casos d'absència o malaltia del o de la titular del departament, serà d'aplicació allò que disposa l'apartat i) de l'article 16 de la Llei de la Generalitat Valenciana 5/1983, de 30 de desembre, de Govern Valencià. Fins que es resolga la substitució, les funcions d'aquell o aquella com a titular del departament seran exercides temporalment pel subsecretari o subsecretària; si no, pel secretari o secretària general i, si no, pels directors o directores generals, seguint l'ordre de prelació de l'apartat 2 de l'article 2 d'este reglament.
  
2. En els casos de vacant, absència o malaltia, el subsecretari o subsecretària serà substituït pel o per la titular de la Secretaria General, i este per aquell o aquella. Si això no és possible, la substitució d'ambdós càrrecs serà exercida pels directors o directores generals, seguint l'ordre de prelació abans indicat.
  
3. Igualment, cada un dels directors o directores generals serà substituït pel o per la titular de la Secretaria General i, en cas de vacant o absència d'este, pel director o directora general que el seguisca en el dit ordre de prelació, amb preferència del més pròxim, i, quan açò no siga possible, la substitució es realitzarà seguint el mateix ordre en què estan relacionats en el referit article 2.
  
4. El que establixen els anteriors apartats 1, 2 i 3 d'este article, s'entén sense perjuí del que, si és procedent, dispose el conseller o consellera.
  
Article 5
  
El nivell administratiu de la conselleria està constituït per totes les unitats que depenen directament dels o de les titulars de la conselleria, de la Subsecretaria, de la Secretaria General o de les direccions generals del departament.
  
TÍTOL II
  
De l'estructura i funcions dels òrgans directius
  
i servicis centrals de la conselleria
  
CAPÍTOL I
  
Del conseller o consellera
  
Article 6
  
El conseller o consellera de Cultura i Educació, com a titular del departament, és l'òrgan jeràrquic superior d'este i exercix totes les atribucions que li conferix la Llei de la Generalitat Valenciana 5/1983, de 30 de desembre, de Govern Valencià, en l'àmbit competencial del departament, així com qualsevol altra que li atorgue l'ordenament jurídic.
  
Article 7
  
El Gabinet del conseller o la consellera és la unitat d'assistència, assessorament i suport immediat del titular de la conselleria, de qui depén directament. També té al seu càrrec el manteniment de les relacions del conseller o consellera amb els alts òrgans i institucions de la Generalitat Valenciana, de l'estat i de les altres comunitats autònomes, així com les relacions informatives i amb els mitjans de comunicació.
  
CAPÍTOL II
  
De la Subsecretaria
  
Article 8
  
1. Sota l'autoritat superior del conseller o consellera i de conformitat amb l'article 74 de la Llei de Govern Valencià, la Subsecretaria de Cultura i Educació és el segon òrgan jeràrquic del departament i exercix les funcions que li encomane el conseller o consellera, les relatives a la inspecció de tots els servicis de la conselleria i la d'exercir la direcció de tot el personal d'esta.
  
2. Al subsecretari o subsecretària li correspon coordinar les activitats dels centres directius, direccions territorials, organismes i ens adscrits a la conselleria. També exercirà aquelles altres funcions que li atribuïsca l'ordenament jurídic.
  
3. Així mateix, li correspondrà dirigir, impulsar i coordinar les relacions institucionals amb altres entitats públiques o privades, així com fomentar la participació dels diferents sectors de la comunitat escolar en la vida dels centres docents i en els òrgans de representació de l'àmbit educatiu.
  
CAPÍTOL III
  
De la Secretaria General
  
Article 9
  
El o la titular de la Secretaria General exercix les atribucions que li conferix l'article 75 de la Llei de Govern Valencià, així com les que li assigne el present reglament, les altres disposicions legals i aquelles que el conseller o consellera li encomane. En particular exercix les següents funcions:
  
1. Dirigir i gestionar els servicis generals i dependències comunes de la conselleria.
  
2. Gestionar la tramitació i coordinació dels convenis i acords de col·laboració del departament, així com supervisar els expedients de contractació que gestionen altres centres directius, excepte aquells respecte als quals els seus òrgans titulars tinguen delegades les facultats per a la seua celebració.
  
3. Coordinar, supervisar i controlar l'organització i funcionament de tots els centres, servicis i unitats de la conselleria.
  
4. Realitzar estudis tècnics i de dret comparat, així com recopilar documentació sobre matèries de competència de la conselleria.
  
5. Establir directrius i criteris tècnics referents a la producció estadística del sistema educatiu, i dirigir l'elaboració i la producció estadística.
  
6. Gestionar les bases de dades i sistemes informàtics centrals del departament.
  
7. Coordinar, gestionar i efectuar la supervisió de les publicacions.
  
8. Emetre informe en dret de tots els projectes de disposicions generals.
  
9. Emetre informe jurídic sobre els assumptes que hagen de sotmetre's al Govern Valencià, al president o presidenta de la Generalitat Valenciana o a altres òrgans, quan siga preceptiu o així ho dispose el conseller o consellera.
  
10. Prestar assessorament jurídic als òrgans directius del departament i emetre informe sobre la procedència legal de les seues actuacions, projectes, programes, resolucions o disposicions, quan aquells així ho requerisquen, el mateix titular de la Secretaria General ho dispose o ho exigisca l'ordenament jurídic.
  
11. Emetre informe sobre els recursos que s'interposen en via administrativa davant dels titulars del departament o de la Subsecretaria, així com canalitzar les relacions amb el Gabinet Jurídic de la Generalitat Valenciana.
  
12. Elaborar compilacions de disposicions vigents, així com proposar les refoses i modificacions de textos legals.
  
13. Disposar la publicació, quan siga procedent, de les disposicions, resolucions i anuncis que emanen d'òrgans de la conselleria, en els diaris oficials.
  
14. Elaborar estudis i anàlisis relatius a la racionalització i reorganització, tant de l'estructura organitzativa de la conselleria, com dels procediments de gestió que en ella es realitzen, coordinant els treballs que en esta matèria s'elaboren per altres òrgans o unitats del departament.
  
15. Elaborar projectes sobre organització, plans d'actuació i programes de necessitats del departament.
  
16. Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i el manteniment de les aplicacions informàtiques i l'assessorament i el suport informàtic a tots els centres del departament, en coordinació amb el centre directiu competent en matèria de modernització i racionalització.
  
17. Tramitar els expedients de contractació que corresponguen a l'àmbit funcional de la Secretaria General i aquells altres que, si és procedent, reglamentàriament se li assignen.
  
18. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
19. Exercir la direcció superior de la inspecció educativa i coordinar les unitats administratives que desenrotllen la dita funció.
  
20. La tramitació de vacacions, llicències i permisos del personal no docent adscrit a la conselleria.
  
21. Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
22. Qualsevol altra que li encomane el conseller o consellera o li conferisquen les disposicions legals.
  
Article 10
  
Adscrita a la Secretaria General i de conformitat amb l'article 79 de la Llei de la Generalitat Valenciana 5/1983, de 30 de desembre, de Govern Valencià, la Secretaria General Administrativa és la unitat que, amb la màxima jerarquia del nivell administratiu, presta suport directe al titular de la Secretaria General i, sota la seua autoritat, exercix la direcció, coordinació i supervisió dels servicis generals de la conselleria.
  
CAPÍTOL IV
  
De les direccions generals
  
Article 11
  
Als directors o directores generals els corresponen les atribucions que els conferix l'article 76 de la Llei de la Generalitat Valenciana 5/1983, de 30 de desembre, de Govern Valencià, així com les que els encomanen el present reglament i la resta de disposicions legals.
  
Secció primera
  
De la Direcció General de Règim Econòmic
  
Article 12
  
La Direcció General de Règim Econòmic és el centre directiu al qual, sota l'autoritat del conseller o consellera, correspon exercir les següents funcions:
  
1. Portar la gestió patrimonial dels béns afectats a la conselleria.
  
2. Tramitar els expedients de responsabilitat patrimonial.
  
3. Realitzar la planificació i programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
  
4. Emetre informes sobre viabilitat econòmica de projectes, plans i programes d'actuació.
  
5. Realitzar estudis, informes i propostes en matèria de retribucions del personal docent.
  
6. Tramitar i formalitzar els ingressos que s'originen per les activitats dels distints centres directius del departament.
  
7. Dissenyar, executar i mantindre actualitzats els programes d'informació i gestió econòmica del departament, i establir les directrius per a la correcta gestió de despeses i ingressos i l'òptima utilització dels recursos.
  
8. Planificar i controlar les inversions i operacions de capital de la conselleria, realitzant els actes de gestió que reglamentàriament li corresponguen.
  
9. Coordinar i supervisar l'execució de tots els programes pressupostaris del departament, així com portar la gestió dels que tinguen assignats.
  
10. Tramitar els expedients de contractació que corresponguen a l'àmbit funcional d'esta direcció general i aquells altres que, si és procedent, reglamentàriament se li assignen.
  
11. Gestionar les despeses de personal del departament i tramitar les incidències de nòmina, sense perjuí de les facultats atribuïdes a altres òrgans, i exercir la direcció, coordinació i control sobre les diferents unitats de la conselleria que intervinguen en el procés d'elaboració d'esta.
  
12. Redactar i executar projectes d'obres i instal·lacions, així com atendre el seu manteniment.
  
13. Gestionar i efectuar la supervisió dels projectes tècnics i construccions.
  
14. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
15. Elaborar, emetre informe i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
16. Qualsevol altra que li encomane el conseller o consellera o li conferisquen les disposicions legals.
  
Article 13
  
De la Direcció General de Règim Econòmic depenen les següents unitats:
  
1. Àrea Econòmica i de Pressupostos.
  
2. Àrea d'Infraestructures.
  
Secció segona
  
De la Direcció General de Personal
  
Article 14
  
La Direcció General de Personal és el centre directiu al qual, sota la direcció superior del conseller o consellera, correspon proposar i executar la política de personal de la conselleria, i amb esta finalitat, sense perjuí de la direcció superior de personal que exercix el o la titular de la Subsecretaria, se li atribuïxen les següents funcions:
  
1. Elaborar, emetre informe i proposar els projectes de disposicions, per a la seua aprovació per l'òrgan competent, en matèria de règim jurídic de la funció pública docent no universitària.
  
2. Gestionar i mantindre les relacions per a assumptes de personal amb les organitzacions sindicals i els òrgans de representació del personal.
  
3. Programar i proveir la dotació dels recursos humans del departament, d'acord amb les necessitats previstes en els plans d'actuació que elaboren els òrgans competents.
  
4. La proposta de dotació de mitjans personals dels centres docents i dels servicis especialitzats d'orientació educativa, psicopedagògica i professional, així com l'elaboració de les plantilles de personal docent dels dits centres i servicis, i la proposta de dotació de llocs de treball de personal no docent, d'acord amb la planificació prevista per la Direcció General de Centres Docents.
  
5. Portar el registre del personal docent no universitari, sense perjuí de les funcions que tinguen encomanades altres òrgans o departaments de la Generalitat Valenciana.
  
6. Elaborar i proposar per a la seua aprovació l'oferta d'ocupació pública de personal docent.
  
7. Dictar, dins de l'àmbit de competència del departament, totes les resolucions i actes administratius que es requerisquen en els procediments selectius per a l'ingrés en la funció pública docent no universitària, excepte la convocatòria i l'aprovació de les bases, que es realitzarà per ordre del conseller o consellera.
  
8. Convocar, gestionar i resoldre els procediments per a la provisió de llocs de treball de caràcter docent que depenguen del departament.
  
9. Portar la gestió, emetre informes i, si és procedent, elaborar les propostes de resolució dels expedients sobre compatibilitats del personal de les quals tinga atribuïda la competència la conselleria, així com resoldre les sol·licituds de compatibilitat del personal docent.
  
10. Estudiar, proposar i desenrotllar mesures que tendisquen a la millora de les condicions de treball i de la productivitat, sense perjuí de les atribucions que corresponguen als òrgans competents en matèria de funció pública.
  
11. Exercir les facultats disciplinàries respecte del personal dependent de la conselleria, excepte les que l'ordenament jurídic atribuïx a altres òrgans.
  
12. Dirigir la gestió i, si és procedent, acordar la resolució dels assumptes relatius al personal del departament, sense perjuí de les facultats que legalment o reglamentàriament estiguen atribuïdes o s'atribuïsquen a altres òrgans.
  
13. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
14. Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
15. Qualsevol altra que li encomane el conseller o consellera o li conferisquen les disposicions vigents.
  
Article 15
  
De la Direcció General de Personal depén l'Àrea de Personal Docent.
  
Secció tercera
  
De la Direcció General de Centres Docents
  
Article 16
  
La Direcció General de Centres Docents és el centre directiu al qual correspon la proposta i execució, sota la direcció superior del conseller o consellera, de la política en matèria de centres i servicis educatius de nivells no universitaris, i amb esta finalitat se li atribuïxen les següents funcions:
  
1. La planificació, elaboració i proposta de criteris per a l'ordenació del règim jurídic, administratiu i econòmic dels centres docents, i dels servicis especialitzats d'orientació educativa, psicopedagògica i professional, així com l'execució i aplicació d'aquells.
  
2. L'estudi i proposta de dotació de mitjans materials dels centres i servicis a què es referix l'apartat anterior. Així com elaborar la planificació educativa, d'acord amb les necessitats d'escolarització i dels servicis educatius a oferir.
  
3. L'estudi i proposta de creació, modificació, transformació i supressió de centres docents públics.
  
4. La proposta d'autorització, reconeixement, homologació, transformació, modificació o supressió de centres educatius privats.
  
5. L'autorització i supressió d'ensenyaments a impartir als centres públics i privats.
  
6. L'exercici de les facultats en matèria de règim disciplinari i sancionador en relació amb els centres educatius, sense perjuí de les que l'ordenament jurídic atribuïsca al o a la titular del departament.
  
7. El registre dels centres educatius.
  
8. La tramitació, proposta i gestió dels concerts amb els titulars de centres educatius privats.
  
9. L'expedició de títols i diplomes de nivell no universitari la competència de la qual corresponga a la conselleria.
  
10. La gestió en matèria de beques i ajudes a l'estudi en l'àmbit no universitari.
  
11. L'edició, gestió i registre dels llibres d'escolaritat acreditatius dels estudis dels diferents nivells i etapes.
  
12. La gestió de les ajudes i subvencions a concedir, dins de l'àmbit funcional d'esta direcció general.
  
13. La planificació, ordenació i execució d'actuacions relatives a transport i menjadors escolars, servicis escolars, escoles-llar i altres de naturalesa anàloga.
  
14. La tramitació, proposta i, en general, execució dels actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
15. L'elaboració, l'informe i la proposta de disposicions sobre matèries del seu àmbit funcional, així com dictar resolucions, circulars o instruccions en assumptes de la seua competència.
  
16. Qualsevol altra que el conseller o consellera li encomane o que li atribuïsquen les disposicions vigents.
  
Secció quarta
  
De la Direcció General d'Ordenació
  
i Innovació Educativa i Política Lingüística
  
Article 17
  
La Direcció General d'Ordenació i Innovació Educativa i Política Lingüística és el centre directiu al qual correspon la proposta i execució, sota la direcció superior del conseller o consellera, de la política d'ordenació acadèmica i d'experimentació i innovació educativa de nivells no universitaris, la de formació i perfeccionament del professorat no universitari, així com la de normalització, promoció i ús del valencià, i amb esta finalitat se li atribuïxen les següents funcions:
  
1. L'elaboració i la proposta dels currículums educatius i l'establiment dels criteris i orientacions per al seu desplegament i aplicació.
  
2. La determinació dels criteris per a la supervisió de projectes editorials i materials didàctics.
  
3. La promoció, elaboració, difusió, aprovació i homologació de projectes i materials curriculars.
  
4. L'ordenació i execució de plans i programes educatius.
  
5. L'autorització de projectes d'experimentació que es realitzen en centres educatius.
  
6. Promoure el desenrotllament de la formació professional de base i específica, adequant la seua ordenació a les necessitats socioproductives.
  
7. Promocionar l'establiment de convenis de col·laboració amb altres administracions públiques, associacions empresarials, universitats i altres institucions o entitats per a la implantació i desenrotllament de la formació professional i la formació permanent del professorat.
  
8. L'ordenació i promoció dels programes de garantia social.
  
9. La regulació, ordenació i promoció dels servicis d'orientació educativa, psicopedagògica i professional.
  
10. La formulació de criteris i directrius pedagògiques respecte als requisits i característiques dels centres docents, equipament escolar i material didàctic.
  
11. L'estudi, elaboració i proposta de les condicions tecnicopedagògiques que ha de reunir el personal docent i el desenrotllament de la seua activitat.
  
12. La introducció de noves tecnologies en l'educació.
  
13. L'estudi, proposta i execució de plans d'actuació per a la plena efectivitat de la cooficialitat del valencià en el sistema educatiu, així com la promoció, l'autorització i l'assessorament dels diferents programes d'educació bilingüe en els nivells no universitaris.
  
14. La planificació, elaboració, organització i execució de programes d'activitats de formació del professorat, així com la proposta de convocatòries per a la provisió de llocs de treball de caràcter docent als centres de formació, innovació i recursos educatius de la Comunitat Valenciana.
  
15. La direcció superior, ordenació i gestió dels centres de formació, innovació i recursos educatius de la Comunitat Valenciana.
  
16. Desenrotllar, gestionar, coordinar i fer el seguiment dels programes educatius per a la formació de les persones adultes.
  
17. Fomentar l'ús i promoció del valencià, realitzant el seguiment i l'avaluació de les activitats que a tal fi es desenrotllen.
  
18. Proposar, a la Comissió Interdepartamental per a l'Aplicació de l'Ús del Valencià, els acords relatius a l'ús oficial del valencià en l'àmbit de les administracions públiques i de les entitats i institucions d'elles dependents, i impulsar la seua aplicació i desplegament.
  
19. Assessorar les administracions públiques en tot allò relatiu a l'ús del valencià i en la formació i perfeccionament del seu personal en matèria lingüística.
  
20. Portar a terme actuacions de promoció social del valencià amb caràcter general i sectorial.
  
21. Realitzar i dirigir cursos i activitats per a l'extensió de coneixements del valencià.
  
22. Dirigir la Junta Qualificadora de Coneixements de Valencià, organitzar la realització de les proves per a l'obtenció dels certificats oficials administratius de coneixements del valencià i gestionar l'expedició d'estos.
  
23. Realitzar i fomentar estudis sobre la situació social del valencià en els diferents àmbits d'ús oficial i no oficial.
  
24. Realitzar i fomentar estudis sobre el valencià actual, relatius als diversos llenguatges específics, i assessorar les institucions i els particulars.
  
25. Vetlar pel compliment de la legislació vigent sobre la llengua, dins de l'àmbit funcional d'esta direcció general.
  
26. Assessorar en l'exercici dels drets lingüístics reconeguts per l'ordenament jurídic, així com rebre i canalitzar, en l'àmbit administratiu, les reclamacions per discriminació lingüística.
  
27. Promoure l'establiment de convenis de col·laboració amb altres administracions públiques, ens autònoms, empreses i associacions privades, per a l'aplicació i foment de l'ús del valencià.
  
28. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
29. Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
30. Qualsevol altra que li encomane el conseller o consellera o li conferisquen les disposicions vigents.
  
Article 18
  
De la Direcció General d'Ordenació i Innovació Educativa i Política Lingüística depenen les següents unitats:
  
1. Àrea d'Ordenació, Innovació i Formació Professional.
  
2. Àrea de Política Lingüística.
  
Secció quinta
  
De la Direcció General d'Ensenyaments Universitaris
  
Article 19
  
La Direcció General d'Ensenyaments Universitaris és el centre directiu al qual correspon, sota la direcció superior del conseller o consellera, proposar, gestionar, executar i avaluar la política en matèria d'ensenyaments universitaris, i amb esta finalitat se li atribuïxen les següents funcions:
  
1. Estudiar, analitzar, proposar i gestionar el procediment i mitjans de finançament dels recursos que els centres universitaris necessiten per al desenrotllament dels seus fins, de conformitat amb les normes pressupostàries.
  
2. Elaborar els estudis sobre les partides pressupostàries destinades al finançament dels centres universitaris, en l'àmbit de la programació plurianual.
  
3. Realitzar el seguiment i control del desplegament i execució del pla d'inversions plurianual de cada universitat, així com aprovar la seua reprogramació anual, establint els procediments necessaris.
  
4. Autoritzar, d'acord amb allò que establix l'article 54.3.f de la Llei Orgànica 11/1983, de 25 d'agost, de Reforma Universitària, les operacions de crèdit que, per al finançament de les seues despeses d'inversions, hagen concertat les universitats públiques, després de l'informe favorable de la Conselleria d'Economia, Hisenda i Ocupació.
  
5. Autoritzar a les universitats públiques valencianes les operacions de disposició de fons previstes en el sistema de finançament de les infraestructures contingudes en el pla d'inversions de cada universitat prèviament aprovat.
  
6. Establir, en desplegament del que acorde el Govern Valencià, les instruccions necessàries per a la correcta execució i control de les operacions de crèdit, financeres i de disposició de fons del sistema de finançament de les inversions de les universitats públiques vigent en cada moment.
  
7. Tramitar les propostes de creació, supressió, modificació, adscripció i integració, segons pertoque, d'universitats, facultats, escoles tècniques superiors, escoles universitàries, instituts universitaris, col·legis universitaris i col·legis majors; així com d'aquells altres centres universitaris la creació dels quals no corresponga a les universitats.
  
8. Formular la proposta de taxes per la prestació de servicis acadèmics universitaris.
  
9. Elaborar els estudis per a la formulació de la política universitària, de manera que, respectant l'autonomia universitària, responga a les necessitats socials, econòmiques i científiques de la Comunitat Valenciana.
  
10. Proposar i gestionar les convocatòries de beques relatives a ensenyaments universitaris de primer i segon cicle la competència de les quals corresponga a la Generalitat Valenciana.
  
11. Prestar suport administratiu als òrgans de coordinació interuniversitària i assistència a la secretaria d'estos.
  
12. La coordinació administrativa de l'organització dels procediments selectius i de preinscripció per a l'accés a la universitat.
  
13. Proposar l'establiment i la coordinació de relacions en matèria d'universitats amb organismes de l'administració General de l'Estat, d'altres comunitats autònomes i de l'estranger.
  
14. Exercir les competències que l'ordenament jurídic atribuïx a l'administració educativa en matèria universitària, en l'àmbit de la Comunitat Valenciana, excepte les que corresponguen al conseller o consellera o al Govern Valencià.
  
15. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
16. Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
17. Qualsevol altra que li encomane el conseller o consellera, o que li atribuïsquen les disposicions vigents.
  
Secció sexta
  
De la Direcció General de Promoció
  
Cultural i Patrimoni Artístic
  
Article 20
  
La Direcció General de Promoció Cultural i Patrimoni Artístic és el centre directiu al qual correspon, sota la direcció superior del conseller o consellera, la proposta i l'execució de la política en matèria de música, teatre, cinematografia, exposicions, museologia, i en matèria de conservació, protecció, difusió i enriquiment del patrimoni cultural valencià. A tal fi, se li atribuïxen les següents funcions:
  
1. La promoció, difusió, protecció i foment de la música, les arts escèniques, la cinematografia i la creació audiovisual, sense perjuí de les funcions atribuïdes als ens públics adscrits a la conselleria.
  
2. La protecció, difusió, enriquiment, estudi i investigació, conservació i restauració dels béns integrants del patrimoni cultural valencià, així com la promoció, planificació i difusió del seu coneixement i la incorporació d'estos a usos actius, respectuosos i adequats a la seua naturalesa.
  
3. L'emissió dels informes preceptius per a les actuacions sotmeses a autorització prèvia, sobre els béns a què fa referència l'apartat anterior d'este article.
  
4. La promoció i difusió nacional i internacional de la política cultural valenciana, així com dels seus creadors i artistes, en les matèries de la seua competència.
  
5. Fomentar la col·laboració cultural amb altres entitats públiques i privades, nacionals i internacionals, per a la realització de projectes culturals conjunts.
  
6. La proposta de creació i regulació de museus i altres centres de depòsit cultural del mateix caràcter.
  
7. La gestió, dins de l'àmbit de competències de la conselleria, dels museus.
  
8. La coordinació de les col·leccions d'arts plàstiques existents en els espais expositius de la Comunitat Valenciana i l'impuls de programes de col·laboració amb la xarxa de sales d'altres institucions.
  
9. La formalització, gestió i inspecció dels llibres de registre de transaccions de béns mobles integrants del patrimoni cultural valencià, obligatoris per a antiquaris i comerciants dels dits béns.
  
10. La promoció d'exposicions d'obres d'autors valencians tant dins com fora de la Comunitat Valenciana.
  
11. La formació d'un fons de documentació bibliogràfica, referit a la historiografia artística a la Comunitat Valenciana.
  
12. La difusió i divulgació dels fons públics i privats d'arts plàstiques, per mitjà d'exposicions temporals, en coordinació i amb l'assessorament dels titulars o directors dels museus o col·leccions.
  
13. El foment de la difusió didàctica de les col·leccions dels museus d'arts plàstiques, d'acord amb les iniciatives i propostes de les direccions d'aquells, així com la coordinació dels programes escolars.
  
14. La redacció de projectes en el camp de la restauració, la direcció de les intervencions, i qualsevol altra actuació tècnica la competència de la qual corresponga a la Direcció General de Promoció Cultural i Patrimoni Artístic, o les que se li encomane, en relació amb el seu àmbit funcional.
  
15. La inspecció tècnica de l'execució de les actuacions promogudes per la Direcció General de Promoció Cultural i Patrimoni Artístic, o de les encomanades a esta.
  
16. La proposta de convocatòria d'ajudes i subvencions en matèria de la seua competència.
  
17. L'exercici de les facultats de vigilància i tutela legal del patrimoni cultural valencià, incloent-hi el règim sancionador, segons preveu l'ordenament jurídic.
  
18. L'elaboració i posada al dia de l'Inventari General del Patrimoni Cultural Valencià.
  
19. L'elaboració, la supervisió i el manteniment del sistema valencià d'inventaris de patrimoni cultural.
  
20. La coordinació amb altres administracions públiques i òrgans de la Generalitat Valenciana en actuacions urbanístiques, mediambientals, arqueològiques i, en general, sobre el medi cultural, en l'àmbit de les funcions establides en este article.
  
21. La tramitació, proposta i, en general, execució dels actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
22. L'elaboració i la proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
23. Qualsevol altra que li atribuïsquen les disposicions vigents o li encomane el conseller o consellera.
  
Article 21
  
De la Direcció General de Promoció Cultural i Patrimoni Artístic depenen les següents unitats:
  
1. Àrea de Museus i Belles Arts
  
2. Àrea de Promoció Cultural
  
3. Àrea de Patrimoni Cultural
  
4. Àrea d'Arts Escèniques
  
Secció sèptima
  
De la Direcció General del Llibre, Arxius i Biblioteques
  
Article 22
  
La Direcció General del Llibre, Arxius i Biblioteques és el centre directiu al qual correspon, sota la direcció superior del conseller o consellera, la proposta i l'execució de la política en matèria del llibre, biblioteques i arxius. A tal fi, se li atribuïxen les següents funcions:
  
1. La regulació, protecció, coordinació, ajuda i, si és procedent, gestió d'arxius, biblioteques i hemeroteques, dins de l'àmbit competencial del departament.
  
2. La gestió, proposta i, si és procedent, exercici de les atribucions que corresponen al departament en matèria del llibre, excepte les assignades a l'administració educativa en matèria de llibres de text.
  
3. L'exercici de les funcions que tinga atribuïdes el departament en matèria de depòsit legal d'obres impreses i propietat intel·lectual.
  
4. La promoció i l'ajuda a la creació literària, a l'activitat editorial valenciana i a totes les manifestacions de caràcter anàleg que es desenrotllen en l'àmbit de la Comunitat Valenciana.
  
5. L'estudi, enriquiment, conservació i restauració del patrimoni bibliogràfic i documental de la Comunitat Valenciana, així com l'exercici de les facultats per a la seua vigilància i tutela, inclòs el règim sancionador, d'acord amb allò que preveu l'ordenament jurídic.
  
6. La conservació, restauració, estudi, classificació i publicació d'arxius, públics i privats, que formen part del patrimoni cultural valencià.
  
7. La regulació, protecció, ajuda i, si és procedent, gestió dels arxius, dins de l'àmbit competencial del departament.
  
8. La proposta de convocatòria d'ajudes i subvencions en matèria del llibre, arxius i biblioteques, així com la gestió d'estes.
  
9. La tramitació, proposta i, en general, execució d'actes de gestió econòmica i administrativa que li corresponguen dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
10. L'elaboració i la proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
11. Qualsevol altra que li atribuïsquen les disposicions vigents o li encomane el conseller o consellera.
  
Secció octava
  
De la Direcció General de l'Esport
  
Article 23
  
La Direcció General de l'Esport és el centre directiu al qual correspon, sota la direcció superior del conseller o consellera, la proposta i l'execució de la política en matèria d'esport, i amb esta finalitat se li atribuïxen les funcions següents:
  
1. Promoure, fomentar i generalitzar l'hàbit de la pràctica esportiva entre tota la població, amb especial atenció a l'esport en l'edat escolar.
  
2. Promoure i impulsar l'associacionisme esportiu en l'àmbit de la Comunitat Valenciana, per mitjà de la realització d'activitats o la concessió d'ajudes que contribuïsquen a tal fi.
  
3. Organitzar i dirigir el funcionament del registre d'entitats esportives, en el qual són objecte d'inscripció o anotació els diferents tipus d'entitats previstes en la Llei de l'Esport, i aprovar els seus estatuts i reglaments així com les seues modificacions.
  
4. Coordinar i ajudar al funcionament de les federacions esportives de la Comunitat Valenciana, exercint respecte d'estes la tutela i les atribucions establides en l'ordenament jurídic.
  
5. Planificar i programar la infraestructura esportiva de la Comunitat Valenciana d'acord amb el Pla Director d'Instal·lacions Esportives i la Normativa Bàsica d'Instal·lacions Esportives.
  
6. Elaborar i actualitzar el cens d'instal·lacions esportives d'ús públic de la Comunitat Valenciana.
  
7. Tramitar els expedients de concessió d'ajudes i subvencions de fons públics per a instal·lacions i equipament esportiu.
  
8. Emetre els informes preceptius per a la construcció o obertura d'instal·lacions o establiments privats de caràcter esportiu que seran objecte d'utilització pública, en els casos que s'establisca reglamentàriament.
  
9. Exercir les atribucions que tinga assignades en matèria d'acreditació, formació i titulació de tècnics esportius.
  
10. Recolzar i tutelar l'esport d'elit, especialment el no professional, establint els beneficis per als esportistes que accedisquen a la dita condició.
  
11. Elaborar, en col·laboració amb les federacions esportives i a través del Centre de Suport a l'Esportista, programes de tecnificació i plans especials de preparació, per a la formació i millora fisicotècnica dels esportistes.
  
12. Promoure i impulsar, en col·laboració amb el Consell Superior d'Esports i les federacions esportives, la investigació i l'establiment de mesures de prevenció, control i sanció per la utilització de substàncies o mètodes prohibits en l'esport.
  
13. Recolzar tècnicament i administrativament el Comité Valencià de Disciplina Esportiva, en el doble vessant competencial de disciplina esportiva i matèria electoral federativa.
  
14. Exercir les funcions que legalment li corresponguen en relació amb el Consell Valencià de l'Esport.
  
15. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.
  
16. Elaborar, emetre informes i proposar les normes i disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.
  
17. Qualsevol altra que li encomane el conseller o consellera o que li atribuïsquen les disposicions vigents.
  
Article 24
  
De la Direcció General de l'Esport depén l'Àrea de l'Esport
  
TÍTOL III
  
De les direccions territorials
  
Article 25
  
1. Com a expressió del principi de desconcentració administrativa, en cada una de les capitals d'Alacant, Castelló i València s'establix la Direcció Territorial de Cultura i Educació, sota la dependència orgànica de la Subsecretaria i amb competència en el territori de la respectiva província.
  
2. Les direccions territorials depenen funcionalment dels distints centres directius de la conselleria, segons l'índole de la matèria.
  
Article 26
  
1. Al front de cada Direcció Territorial hi ha el director o directora territorial de Cultura i Educació, amb el caràcter de representant permanent de la Conselleria de Cultura i Educació en el seu respectiu territori.
  
2. Als o a les titulars de les direccions territorials els correspon la direcció de tots els servicis, programes i activitats que desenrotllen els òrgans, unitats i centres dependents o integrats en la direcció territorial, exercint les funcions de direcció, coordinació i control d'estos. El director o directora territorial és l'òrgan de relació ordinària i regular entre les unitats, centres i dependències territorials i els servicis centrals del departament.
  
Article 27
  
1. Correspon al director o directora territorial vetlar per l'adequat desenrotllament de les funcions pròpies de la Conselleria de Cultura i Educació en el seu àmbit territorial.
  
2. El o la titular de la direcció territorial exercix les funcions que li atribuïxen les disposicions vigents, així com les que expressament li deleguen els òrgans directius competents.
  
3. Contra els actes i les resolucions del director o directora territorial de Cultura i Educació es pot interposar recurs davant de l'òrgan directiu competent per raó de la matèria, sense perjuí de les excepcions que establisquen les disposicions legals.
  
Disposicions addicionals
  
Primera
  
1. Les referències que les disposicions vigents fan a les extingides Conselleria de Cultura, Conselleria d'Educació i Ciència i Conselleria de Cultura, Educació i Ciència s'entendran fetes a la Conselleria de Cultura i Educació, sempre que tinguen relació amb les competències que a esta última atribuïx l'apartat 1 de l'article 1 del present reglament.
  
2. Igualment, les mencions que les disposicions vigents fan als òrgans i centres directius de les extingides conselleries, citades en l'apartat anterior, s'entendran referides als òrgans i centres directius de la Conselleria de Cultura i Educació que corresponga, conforme al respectiu àmbit funcional que els atribuïx el present reglament.
  
3. Així mateix, les referències que les disposicions vigents facen a la Conselleria de Benestar Social en matèria esportiva s'entendran fetes a la Conselleria de Cultura i Educació, sempre que guarden relació amb les competències atribuïdes en el citat article 1 d'este reglament.
  
Segona
  
La Secretaria Tècnica Administrativa del Consell Escolar Valencià depén orgànicament de la Secretaria General de la Conselleria de Cultura i Educació, sense perjuí de la seua dependència funcional de la presidència del dit Consell.
  
Tercera
  
La Biblioteca Valenciana i l'Arxiu Central de la Generalitat Valenciana queden adscrits a la Direcció General de Llibre, Arxius i Biblioteques.
  
Quarta
  
Queden adscrits a la Direcció General de Promoció Cultural i Patrimoni Artístic el Museu de la Valltorta, el Museu Arqueològic de Sagunt i el Museu de Belles Arts de València.
  
Quinta
  
La dependència orgànica i funcional del Patronat del Palmerar d'Elx, que la Llei 1/1986, de 9 de maig, de la Generalitat Valenciana, de Tutela del Palmerar d'Elx, establix respecte de la conselleria, s'articula a través de la Direcció General de Promoció Cultural i Patrimoni Artístic.
  
Sexta
  
1. Correspon a cada director o directora territorial de Cultura i Educació, en l'àmbit del seu respectiu territori, exercir les atribucions en matèria de personal docent no universitari a què es referixen el Reial Decret 3.186/1978, d'1 de desembre, i el Reial Decret 2.293/1983, de 28 de juliol.
  
2. Igualment correspon als dits òrgans resoldre les sol·licituds d'autorització prèvia a la desafectació dels immobles i edificis públics escolars de propietat municipal, a què es referix el Reial Decret 605/1987, de 10 d'abril, conforme al procediment establit en este.
  
Sèptima
  
Les competències atribuïdes a les distintes direccions generals s'entendran referides sense perjuí de les que corresponguen als instituts, organismes i societats segons les seues lleis de creació o els respectius estatuts.
  
Octava
  
Seguixen vigents les disposicions addicionals quinta i sexta del Decret 115/1992, de 20 de juliol, del Govern Valencià, per les quals es van modificar l'article 4 del Decret 47/1989, de 4 d'abril, sobre funcions, composició i organització de la Junta Qualificadora de Coneixements de Valencià, i l'article 3 del Decret 178/1988, de 15 de novembre, sobre composició i funcions de la Comissió Interdepartamental per a l'Aplicació de l'Ús del Valencià. Les referències que en estos dos últims decrets es fan a la direcció i al director general de Política Lingüística, s'entendran fetes, respectivament, a la direcció i al director o directora general d'Ordenació i Innovació Educativa i Política Lingüística.
  
Novena
  
S'adscriu l'Institut Valencià d'Avaluació i Qualitat Educativa a la Subsecretaria de la Conselleria de Cultura i Educació, amb la composició i funcions establides en la seua normativa específica.
  
Deu
  
1. Els titulars dels centres directius de l'extinta Conselleria de Cultura, Educació i Ciència, passaran a exercir la titularitat dels centres directius amb idèntica denominació de la Conselleria de Cultura i Educació.
  
2. Els titulars de les direccions generals d'Ensenyaments Universitaris i Investigació i del Llibre i Coordinació Bibliotecària de l'extinta Conselleria de Cultura, Educació i Ciència, passaran a exercir, respectivament, la titularitat de les direccions generals d'Ensenyaments Universitaris i del Llibre, Arxius i Biblioteques de la Conselleria de Cultura i Educació.
  
Disposicions transitòries
  
Primera
  
Les unitats i els llocs de treball de nivell administratiu continuaran subsistents i la seua retribució es realitzarà a càrrec dels mateixos crèdits pressupostaris, fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.
  
Segona
  
Als efectes d'allò que s'ha establit en l'apartat anterior, les unitats la denominació de les quals no haja canviat, passaran a dependre, amb els seus actuals mitjans personals i materials, de les unitats superiors que establix este reglament.
  
Tercera
  
La Direcció General d'Ensenyaments Universitaris de la Conselleria de Cultura i Educació continuarà duent a terme la tramitació de tots aquells assumptes i expedients que corresponguen al Servei de Política Científica.
  
Respecte d'això, i mentre no es realitzen les mesures necessàries per a dotar dels mitjans materials i personals suficients, així com procurar l'operativitat pressupostària adequada a la Secretaria General de la Presidència, la Secretaria General i la Direcció General de Règim Econòmic de la Conselleria de Cultura i Educació continuaran donant el suport administratiu corresponent al servei esmentat anteriorment, sense perjudici de la competència per a resoldre corresponent als òrgans de la Presidència.
  
Quarta
  
El Servei de Política Científica de la Direcció General d'Ensenyaments Universitaris continuarà subsistent i els seus llocs de treball seran retribuïts a càrrec dels mateixos crèdits pressupostaris mentre no s'adopten les mesures oportunes que facen factible la seua gestió per part de la Secretaria General de la Presidència.
  
Disposicions derogatòries
  
Queden derogades les següents disposicions:
  
1. El Decret 86/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura, Educació i Ciència.
  
2. El Decret 234/1999, de 23 de desembre, del Govern Valencià, pel qual es modifica el Reglament Orgànic i Funcional de la citada conselleria.
  
5. Totes les altres disposicions de rang igual o inferior que s'oposen al present decret.
  
Disposicions finals
  
Primera
  
Es faculta el conseller d'Economia, Hisenda i Ocupació, el conseller de Justícia i Administracions Públiques i el conseller de Cultura i Educació, dins de l'àmbit de les seues respectives competències, per a dictar les disposicions que requerisca l'execució i el desplegament d'este reglament.
  
Segona
  
El present decret entrarà en vigor l'endemà de la seua publicació.
  
València, 18 de juliol de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura i Educació,


Còpia Permalink ELI